**NOTĂ INFORMATIVĂ**

**la proiectul Hotărîrii Guvernului**

**„pentru aprobarea Regulamentului privind numirea în funcţie pe bază**

**de concurs a conducătorilor instituţiilor medico–sanitare publice**

**şi Contractului–tip de management al instituţiei medico–sanitare publice”**

**Condiţiile ce au impus elaborarea proiectului**:

Conform art. 4 alin. (21) al Legii ocrotirii sănătăţii nr. 411–XIII din 28 martie 1995, conducătorii instituţiilor medico–sanitare publice republicane, municipale şi raionale sînt selectaţi prin concurs organizat de Ministerul Sănătăţii şi sînt numiţi în funcţie de către fondator. Regulamentul privind numirea în funcţie a conducătorilor instituţiilor medico–sanitare publice în bază de concurs se aprobă de Guvern. Potrivit alin. (22) al aceluiaşi text legal, conducătorul instituţiei medico–sanitare publice gestionează instituţia în baza unui contract încheiat cu fondatorul pe un termen de 5 (cinci) ani.

Anterior, în scopul implementării prevederilor legale prenotate, la data de 02 octombrie 2007 a fost aprobată Hotărîrea Guvernului nr. 1079 prin care a fost aprobat Regulamentul privind numirea în funcţie pe bază de concurs a conducătorilor instituţiilor medico–sanitare publice. Regulamentul respectiv a avut drept scop punerea în aplicare a prevederilor art. 4 alin. (21) al Legii ocrotirii sănătăţii nr. 411–XIII din 28 martie 1995, fiind astfel stabilit un mecanism de selectare al candidaţilor pentru ocuparea funcţiilor de conducător al instituţiilor medico–sanitare publice.

În perioada de aplicare al Regulamentului menţionat, s–au constatat o serie de deficienţe în conţinutul normativ al acestuia, ceea ce a permis unor fondatori ale instituţiilor medico–sanitare publice să eludeze normele Regulamentului menţionat, prin numirea unor conducători de instituţii fără ca aceştia să fi fost selectaţi prin concursul obligatoriu organizat şi desfăşurat conform legii de către Ministerul Sănătăţii.

Drept urmare, au avut loc o serie de procese judiciare prin care, instanţele judecătoreşti, prin deciziile definitive şi irevocabile emise au constatat ilegalitatea actelor respective ale autorităţilor administraţiei publice locale. În acest sens pot fi menţionate pricina civilă la cererea de chemare în judecată înaintată de Ministerul Sănătăţii al Republicii Moldova către Consiliul raional Ocniţa şi Fiodor Iurcu, intervenient principal Oficiul teritorial Edineţ (raionul Ocniţa) al Cancelariei de Stat, privind nesoluţionarea în termenul legal a unei cereri referitoare la un drept recunoscut de lege, anularea actului administrativ, obligarea emiterii actului administrativ, constatarea nulităţii contractului individual de muncă pe durată determinată şi nefurnizare a informaţiei oficiale, ori pricina civilă la cererea de chemare în judecată la cererea de chemare în judecată înaintată de Ministerul Sănătăţii al Republicii Moldova către Consiliul raional Anenii Noi şi Victor Cebotari, intervenient accesoriu Oficiul teritorial Căuşeni (raionul Anenii Noi) al Cancelariei de Stat, privind nesoluţionarea în termenul legal a unei cereri referitoare la un drept recunoscut de lege, anularea actului administrativ, obligarea emiterii actului administrativ, constatarea nulităţii contractului individual de muncă pe durată determinată şi nefurnizare a informaţiei oficiale.

În astfel de condiţii este necesară aprobarea unui mecanism mai detaliat şi îmbunătăţit de selectare, de asigurare al accesului egal candidaţilor pentru ocuparea funcţiilor de conducător al instituţiilor medico–sanitare publice, ţinându–se cont de calificarea profesională a acestora, experienţa în domeniu şi abilităţile manageriale ale candidaţilor respectivi.

În acelaşi timp, pe parcursul anilor s–a constatat existenţa unei mari diversităţi în privinţa contractelor încheiate între fondatorii instituţiilor medico–sanitare publice şi conducătorii acestora, atît în ceea ce priveşte conţinutul de fond, cât şi celui de formă ale unor astfel de contracte, adeseori clauzele acestor contracte fiind în contradicţie cu legislaţia în vigoare. În situaţia dată, este necesară să fie adoptată o reglementare uniformă şi previzibilă în materie, care urmează să asigure un management al instituţiei bazat pe respectarea unor drepturi şi obligaţii corelative clar stabilite, precum şi asigurarea îndeplinirii de către conducătorul instituţiei medico–sanitare publice a unor indicatori de performanţă instituţionali cuantificabili şi obiectivi, ceea ce va permite responsabilizarea accentuată a conducătorilor, precum şi o evaluare obiectivă a managementului acestora, excluzând orice aprecieri subiective ce ţine de activitatea pe care o desfăşoară. Prin urmare, este necesar a fi aprobat un contract–tip de management al instituţiei medico–sanitare publice, care să excludă aplicarea neuniformă a normelor art. 4 alin. (22) al Legii ocrotirii sănătăţii nr. 411–XIII din 28 martie 1995, să asigure responsabilizarea mai accentuată pentru conducătorii instituţiilor, precum şi posibilitatea unei evaluări obiective a activităţii acestora.

**Principalele prevederi, elementele noi**:

Proiectul Hotărîrii Guvernului în cauză prevede stabilirea unui mecanism detaliat şi superior celui existent, de selectare, asigurare a unui acces egal al candidaţilor pentru ocuparea funcţiilor de conducător al instituţiilor medico–sanitare publice, ţinând cont de calificarea profesională a acestora, experienţa în domeniu şi abilităţile manageriale ale candidaţilor respectivi.

Concomitent, în premieră este stabilită forma şi conţinutul Contractul–tip de management al instituţiei medico–sanitare publice, ceea ce va exclude aplicarea neuniformă a normelor art. 4 alin. (22) al Legii ocrotirii sănătăţii nr. 411–XIII din 28 martie 1995, va asigura responsabilizarea accentuată a managerilor instituţiilor şi va oferi posibilitatea unei evaluări obiective ale activităţii acestora, inclusiv în baza unor indicatori de performanţă instituţionali stabiliţi.

**Gradul compatibilităţii actului normativ cu reglementările legislaţiei comunitare**:

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine legislaţiei comunitare.

**Fundamentarea economico-financiară:**

Implementarea proiectului Hotărîrii Guvernului pentru aprobarea Regulamentului privind numirea în funcţie pe bază de concurs a conducătorilor instituţiilor medico–sanitare publice şi Contractului–tip de management al instituţiei medico–sanitare publice nu va genera cheltuieli financiare suplimentare.

**Ministru Ruxanda GLAVAN**